De minste ungene har ingen pels, ingen tenner, nesen er kort, og ører og øyne er lukket. Disse ungene vil du kun finne ute om det er noe alvorlig galt. De skal ligge inne i hiet sammen med moren sin. Det er viktig å ikke forstyrre pinnsvinmor mens hun har små unger. Da kan hun forlate ungene sine, skade dem, og i noen tilfeller ta livet av sine egne små. Når ungene er rundt tre uker gamle veier de mellom 85 og 115 gram. Da har de fått pels på magen og i ansiktet, og øyne og ører åpner seg. Nesen er fortsatt kortere enn hos større pinnsvin. Når ungene er over fire uker gamle ser de omtrent ut som en liten kopi av et voksent pinnsvin. De neste ukene vil de bare legge på seg og gjøre seg klare til vinterdvalen.